Diari Oficial de la Generalitat Valenciana


Sumari del DOGV 3027, del 03-07-1997 (1997/8739)

ORDRE de 19 de juny de 1997, de la Conselleria de Cultura, Educació i Ciència, per la qual s'estableix el calendari escolar del curs acadèmic 1997/98 per a tots els centres docents de la Comunitat Valenciana que imparteixen ensenyaments d'Educació Infantil, Preescolar, Educació Primària, Educació Permanent d'adults, Educació Secundària Obligatòria, Formació Professional, Cicles Formatius de Formació Professional Específica, Batxillerat Unificat i Polivalent, Curs d'Orientació Universitària, Batxillerat, Ensenyaments Artístics i Idiomes.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3027

Data del DOGV
:   03-07-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/8739


Data del document
:   19-06-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 19 de juny de 1997, de la Conselleria de Cultura, Educació i Ciència, per la qual s'estableix el calendari escolar del curs acadèmic 1997/98 per a tots els centres docents de la Comunitat Valenciana que imparteixen ensenyaments d'Educació Infantil, Preescolar, Educació Primària, Educació Permanent d'adults, Educació Secundària Obligatòria, Formació Professional, Cicles Formatius de Formació Professional Específica, Batxillerat Unificat i Polivalent, Curs d'Orientació Universitària, Batxillerat, Ensenyaments Artístics i Idiomes.  
A fi que els centres docents puguen planificar l'activitat escolar i programar els serveis complementaris, s'estableix el calendari escolar del curs 1997/98 per a tots els centres docents de la Comunitat Valenciana que impartisquen els ensenyaments establerts en l'article tercer. 2 i 3 de la Llei Orgànica 1/1190, de 3 d'octubre, d'Ordenació General del Sistema Educatiu, exceptuant els estudis universitaris. Així mateix, el calendari s'aplicarà als ensenyaments prevists en la Llei 14/1970, General d'Educació, fins la seua extinció per l'aplicació del calendari previst per la implantació de la nova ordenació del sistema educatiu.  
Vist l'informe emés pel ple del Consell Escolar Valencià, en la sessió celebrada el dia 17 de juny de 1997, i fent ús de les competències que em confereix l'article 35 de la Llei 5/1983, de 30 de desembre, del Govern Valencià,  
ORDENE  
Primer  
Durant el curs escolar 1997/98 es regiran, segons el que s'estableix en aquesta ordre, els centres docents públics i privats de la Comunitat Valenciana que impartisquen ensenyaments d'Educació Infantil, Preescolar, Educació Primària, Educació Permanent d'Adults, Educació Secundària Obligatòria, Formació Professional, Cicles Formatius de Formació Professional Específica, Batxillerat Unificat i Polivalent, Curs d'Orientació Universitària, Batxillerat, Ensenyaments Artístics i Idiomes.  
Segon   
Els períodes lectius destinats a impartir classes a grups d'alumnes tindran lloc durant els dies laborables, de dilluns a divendres, entre les dates següents:   
a) Entre el 15 de setembre de 1997 i el 26 de juny de 1998, tots dos inclosos, per als centres que impartisquen Educació Infantil, Educació Preescolar, Educació Primària i Educació Especial.  
b) Entre el 25 de setembre de 1997 i el 19 de juny de 1998, tots dos inclosos, per als centres que impartisquen Educació Permanent d'Adults, Batxillerat Unificat i Polivalent, el Curs d'Orientació Universitària, Batxillerat, Formació Professional, Cicles Formatius de Formació Professional Específica, Arts Aplicades i Oficis Artístics, Idiomes, Ceràmica, Música, Dansa i Art Dramàtic.  
Els mencionats dies de classe no podran ser destinats a proves de suficiència o recuperació final. Estes activitats es realitzaran, en tot cas, al mes de juny.  
Tercer   
Seran festius, durant el curs escolar, els dies següents:   
- 9 d'octubre, Dia de la Comunitat Valenciana;  
- 10 d'octubre;  
- 8 de desembre, Dia de la Immaculada Concepció;  
- 19 de març, Sant Josep;  
- 20 de març;  
- 1 de Maig, Festa del Treball.  
Quart   
Sense perjudici de les festes laborals, establertes en l'àmbit local a l'empara del Reial Decret 2.001/1983 de 28 de juliol, els ajuntaments podran, una vegada s'haja produït l'acord del consell escolar municipal, proposar un màxim de tres dies festius, a efectes escolars, entre els declarats lectius en aquest calendari.  
Hauria d'haver coincidència entre les festes de la localitat que se celebren en períodes no vacacionals i els dies als quals es refereix el paràgraf anterior.  
És competència del director territorial de Cultura i Educació l'autorització dels dies festius a què es refereix el paràgraf anterior. A tal efecte, els ajuntaments hauran d'enviar, abans del 20 de juliol de 1997, la relació de dies que proposa que siguen declarats com a no lectius, adjuntant la certificació de l'acord adoptat respecte d'això pel Consell Escolar Municipal, quan estiga constituït.  
En el cas que no s'enviara la proposta indicada al paràgraf anterior, el director territorial determinarà d'ofici les dates que s'estableixen com a dies festius escolars en cada localitat.  
Cinquè   
S'estableixen, a més del corresponent a l'estiu, els períodes de vacances següents:   
- Nadal: Des del 22 de desembre de 1997 fins el 6 de gener de 1998, tots dos inclosos,  
- Pasqua: Des del 9 fins el 20 d'abril de 1998, tots dos inclosos.  
Sisè   
1. La jornada diària per al desplegament del currículum en els ensenyaments d'Educació Infantil/ Preescolar, Educació Primària i Educació Especial, serà de cinc períodes lectius, distribuïts de 9h a 12h i de 15h a 17h. Durant els mesos de juny i setembre les activitats escolars de l'alumnat es desplegaran al matí, en jornada continuada de 9h a 13h.  
2. En la resta dels ensenyaments que s'indiquen en l'apartat segon de aquesta ordre, la jornada diària per al desplegament del currículum serà de matí i vesprada, sense perjudici d'allò establert per als centres que tenen horari nocturn.  
3. Les mencionades jornades hauran de preveure els corresponents descansos per a l'alumnat i ajustar-se als horaris de les diferents àrees i matèries establits per a cadascun dels ensenyaments.  
Setè   
Els ensenyaments d'Educació Secundària Obligatòria hauran d'iniciar-se i acabar en el període corresponent, segons el centre en què s'impartisquen.  
Els centres d'Educació Primària que provisionalment impartisquen ensenyaments de primer cicle d'Educació Secundària Obligatòria hauran d'adequar la jornada diària, establida de forma general en l'apartat sisè de aquesta ordre, segons les instruccions que es dicten a l'efecte, a fi de fer possible el compliment de l'horari establit per al desplegament del currículum en el mencionat cicle educatiu.  
Es faculta la directora general de Centres Docents per a establir un calendari de períodes lectius diferents als establits de forma general quan els centres impartisquen exclusivament Educació Secundària Obligatòria.  
Vuitè  
La direcció de cada centre docent, a què es fa referència en el punt primer, haurà d'exposar de manera visible, al tauler d'anuncis del centre, una còpia de aquesta ordre i de la resolució del director territorial de Cultura i Educació al qual es refereix l'apartat quart.  
Novè  
Quan hi concórreguen circumstàncies dignes d'atenció, la Direcció General de Centres Docents podrà modificar el calendari escolar establit de forma general, previ informe de la direcció territorial corresponent i després d'haver escoltat, si n'hi ha, el consell escolar competent, segons l'àmbit al qual es refereix la modificació sol·licitada.   
Les mencionades autoritzacions no podran implicar la minoració del nombre total dels dies lectius del curs acadèmic.  
Deu   
Les modificacions de la jornada escolar regulada en aquesta ordre hauran de ser prèviament autoritzades pel director territorial de Cultura i Educació corresponent i no podran inplicar variació del nombre total d'hores de classe.  
A les mencionades sol·licituds, que hauran de ser formalitzades abans del 20 de juliol de 1997, caldrà acompanyar-les de l'acord corresponent adoptat a tal efecte pel Consell Escolar del Centre, quan n'hi haja.  
Onze  
Les resolucions per les quals s'autoritzen les citades modificacions d'horari o de calendari, hauran d'adoptar-se en el termini d'un mes. Si una vegada complit el mencionat termini no hi ha cap resolució expressa, s'entendrà que ha sigut desestimatòria.  
Dotze   
Als centres públics, no s'hi podran autoritzar modificacions horàries o de calendari que comporten un augment del cost de personal i prestacions complementàries.  
Tretze  
La Inspecció Educativa i els directors dels centres hauran de vetlar pel compliment exacte de aquesta ordre en el seu respectiu camp de competències.  
DISPOSICIONS ADDICIONALS  
Primera  
El període lectiu de l'alumnat que curse Cicles Formatius de Formació Professional Específica de Grau mitjà i Grau superior acabarà quan l'alumnat haja superat els Mòduls que conformen el Cicle Formatiu que estiguera cursant.  
Una vegada celebrada la sessió d'avaluació final, l'alumnat que haja superat el cicle en la seua totalitat deixarà d'estar matriculat al centre, encara que entre tal data i l'establida de forma general en el punt segon de la present ordre, no siguen coincidents.  
Segona  
L'alumnat d'Educació Infantil, Educació Primària i Educació Secundària Obligatòria que desitge canviar de centre docent haurà de demanar plaça escolar en el procés ordinari d'admissió d'alumnat.  
Queda suprimit en els ensenyaments mencionats, el procés extraordinari de setembre.  
Quan l'alumnat, per canvi de domicili o per causa excepcional, haja de canviar de centre en data posterior al període més amunt indicat usarà el procediment establit en el punt 35 de l'Ordre de 7 de febrer de 1995, de la Conselleria de Educació i Ciència, per la qual es regula el procediment d'admissió d'alumnat dels centres d'Educació Infantil, Educació Primària i Educació Secundària de la Comunitat Valenciana, sostinguts per fons públics (DOGV d'1 de març).  
L'alumnat que en el curs escolar 1996/1997 curse estudis de vuitè d'Educació General Bàsica i no supere totes les matèries en juny, haurà de concórrer al procés extraordinari d'admissió de setembre, una vegada superades les matèries pendents.  
DISPOSICIONS FINALS  
Primera   
Es faculta la Direcció General de Centres Docents perquè dicte les resolucions oportunes, en ordre al desplegament i el compliment del que es disposa en aquesta ordre.  
Segona   
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
València, 19 de juny de 1997  
El conseller de Cultura, Educació i Ciència,  
FRANCISCO E. CAMPS ORTIZ